A két rendőrlovat Magyarország kormánya adományozta az osztrák rendőrségnek, segítendő az ottani lovas rendőrség létrehozását.

A kétoldalú együttműködés idén januárban, az országos rendőrfőkapitányi találkozó során vette kezdetét, amikor Michaela Kardeis osztrák közbiztonsági főigazgató asszony elmondta, hogy tervbe vették az osztrák lovas rendőrség létrehozását. Terveik szerint elsőként a bécsi közparkokban jelennének meg a lovas rendőrök, később sportrendezvényeken és demonstrációkon is teljesítenének szolgálatot. Papp Károly altábornagy, akkori országos rendőrfőkapitány felajánlotta a magyar rendőrség segítségét, egyúttal szakmai látogatásra hívta az osztrák felet, melynek keretében a Készenléti Rendőrség (KR) lovas szolgálata is tart majd bemutatót.

A KR Különleges Szolgálatok Igazgatóságának lovas alosztálya június 19-én, a Mosonyi utcai objektumában fogadta Hannes Steiner BSc. biztost, az osztrák rendőrség főtitkársági szakreferensét, a lovas rendőrség projektvezetőjét, továbbá Johann Handlert, a budapesti Osztrák Nagykövetség belügyi attaséját. A látogatáskor a vendégek megtekintették a lovas alosztály lóállományát, megismerkedtek a hazai kiképzési rendszerrel, szolgálati formákkal. A látogatás második napján csatlakozott a delegációhoz Roland Pulsinger, az osztrák szövetségi hadsereg alezredese, az osztrák lovas rendőrség kiképzésvezetője, és együttesen megtekintették a Nemzeti Lovas Díszegység díszelgését az albán köztársasági elnök fogadásán a Sándor-palota előtti területen.

Júliusban az osztrák és a magyar rendőrség kétoldalú főkapitányi találkozót tartott, melynek során az osztrák szakemberek megismerhették a magyar lovas szolgálat felépítését, összetételét, a vonatkozó szabályozást, tovább ismerkedtek a képzési rendszerrel, valamint a szolgálat társadalmi kapcsolatokat erősítő szerepével. A tájékoztató kitért az osztrák rendőrség lovas szolgálatával való esetleges közös szolgálatellátás lehetőségeire is, felvetődött az együttműködés a Forma-1 magyarországi futamán, valamint a 2020-as labdarúgó Európa-bajnokságon, melynek egyik helyszíne Budapest lesz. A lovas szolgálat felállításához Pintér Sándor belügyminiszter felajánlotta Magyarország kormányának segítségét, mely szerint a rendőrség két nóniusz fajtájú ló adományozásával kíván hozzájárulni az osztrák lovas szolgálat felállításához. Augusztusban ismét több osztrák rendőri vezető érkezett Magyarországra, ennek során látogatást tettek Mezőhegyesen, a Nemzeti Ménesbirtok és Tangazdaság Zrt. központi telepén, ahol megmutatták nekik a nóniusz szolgálati lovakat, a magyar rendőrség szolgálati öltözetét és csapatszolgálati felszereléseit. Ugyancsak megtekintették az augusztus 20-án rendezett állami ünnepen és a honvédtisztek avatásán a Nemzeti Lovas Díszegység díszelgését, később, szeptember 22-én és 23-án részt vettek a Mezőhegyesen megrendezett IV. Nemzetközi Rendőr Lovasversenyen és Konferencián is.

A kétoldalú szakértői egyeztetések eredményeként 2018. augusztus végére elkészült annak a megállapodásnak a tervezete, amely megteremtette az adományozás jogalapját, és rendezte az ezzel kapcsolatos kérdéseket. Magas szintű egyeztetés eredményeként a szerződés aláírására október 15-én került sor, a két ló egyidejű átadása mellett. Így hát a hazai lovas rendőrség tudása, tapasztalata mellett Zadar, az ötéves fekete herélt, valamint Zalán, az ugyancsak ötéves nyárifekete herélt ló is Ausztriába költözött.

TRENCSÉNYI ZOLTÁN

FOTÓ: RENDŐRSÉG